|  |
| --- |
| **RIŻOLUZZJONI** |
| Kumitat Ekonomiku u Soċjali Ewropew |
| **L-indirizzar konġunt ta’ theddida eżistenzjali: l-imsieħba soċjali u s-soċjetà ċivili għall-implimentazzjoni ta’ azzjoni klimatika ambizzjuża** |
| \_\_\_\_\_\_\_\_\_\_\_\_\_ |
| L-indirizzar konġunt ta’ theddida eżistenzjali: l-imsieħba soċjali u s-soċjetà ċivili għall-implimentazzjoni ta’ azzjoni klimatika ambizzjuża |
| Relaturi: **Peter SCHMIDT****Isabel CAÑO AGUILAR****Sandra PARTHIE****Josep PUXEU ROCAMORA****Neža REPANŠEK****Lutz RIBBE** |

**MT**

|  |  |
| --- | --- |
| Bażi legali | Artikolu 50 tar-Regoli ta’ ProċeduraRiżoluzzjoni |
| Adozzjoni fil-plenarja | 26/10/2022 |
| Sessjoni plenarja Nru | 573 |
| Riżultat tal-votazzjoni(favur/kontra/astensjonijiet) | 104/1/0 |

**L-indirizzar konġunt ta’ theddida eżistenzjali: l-imsieħba soċjali u s-soċjetà ċivili għall-implimentazzjoni ta’ azzjoni klimatika ambizzjuża**

Il-laqgħa annwali tal-Konvenzjoni Qafas tan-Nazzjonijiet Uniti dwar it-Tibdil fil-Klima (COP27) ser issir f’Sharm El-Sheikh, l-Eġittu, mis-6 sat-18 ta’ Novembru.

F’konformità mal-memo tal-Bureau tal-KESE tat-22 ta’ Frar 2022, il-KESE stabbilixxa Grupp Ad Hoc dwar il-Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima biex iħejji r-riżoluzzjoni tal-COP tal-KESE, allinjata mal-prijoritajiet tal-COP li jmiss u l-proċessi ta’ negozjar tal-UNFCCC, u biex il-Kumitat kollu kemm hu jsir iktar familjari mal-proċess tal-UNFCCC u jinvolvih fin-negozjati dwar it-tibdil fil-klima.

Il-Grupp Ad Hoc għandu sitt membri mis-Sezzjoni NAT, flimkien ma’ rappreżentant taż-żgħażagħ li jipparteċipa regolarment, b'segwitu għall-Opinjoni fuq inizjattiva proprja [NAT/788 Lejn involviment strutturat min-naħa taż-żgħażagħ dwar il-klima u s-sostenibbiltà fil-proċess tat-teħid ta’ deċiżjonijiet tal-UE](https://www.eesc.europa.eu/mt/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). F’dawn l-aħħar ftit xhur, il-Grupp Ad Hoc iltaqa’ ma’ organizzazzjonijiet u istituzzjonijiet rilevanti, bħall-Kummissjoni Ewropea, il-Kumitat tar-Reġjuni, l-Uffiċċju ta’ Livell Għoli għall-Promoturi tal-Klima u t-Tracker tal-Azzjoni Klimatika, kif ukoll ma’ rappreżentanti mill-kostitwenzi tas-soċjetà ċivili – iż-żgħażagħ, in-negozji, il-bdiewa, it-trade unions u l-NGOs ambjentali – biex jiskambjaw l-informazzjoni u jfittxu s-sinerġiji. L-emerġenza klimatika ġiet enfasizzata f’dawn il-konverżazzjonijiet kollha.

L-2022 qed issir sena li fiha t-tibdil fil-klima qed jixpruna avvenimenti estremi tat-temp b’mod iktar akut minn qatt qabel. Minn mewġiet ta’ sħana tikwi u nirien fl-Ewropa u f’partijiet tal-Asja t’Isfel għal għargħar diżastruż fil-Pakistan u l-Bangladesh, u nixfa fit-tul fl-Afrika tal-Lvant, b’eluf ta’ persuni maqtula, u miljuni iktar spostati jew f’xifer il-karestija.

F’dan ir-rigward, ir-rapport reċenti tal-[Grupp Intergovernattiv ta’ Esperti dwar it-Tibdil fil-Klima](https://www.ipcc.ch/2022/04/04/ipcc-ar6-wgiii-pressrelease/) jiddikjara li, biex it-tisħin globali jiġi limitat għal 1,5 °C, l-emissjonijiet tal-gassijiet serra jridu jilħqu l-quċċata “l-iktar tard qabel l-2025”, li l-emissjonijiet jeħtieġ li jonqsu bin-nofs sal-2030, u li tnaqqis profond u immedjat tal-emissjonijiet fis-setturi kollha huwa imperattiv sabiex dan iseħħ. Madankollu, [il-politiki fis-seħħ bħalissa](https://climateactiontracker.org/global/temperatures/) huma pproġettati li jirriżultaw f’madwar 2,7 °C u l-impenji attwali tal-pajjiżi – *il-Kontributi Stabbiliti fil-Livell Nazzjonali* – se jillimitaw it-tisħin għal 2,4 °C.

L-invażjoni tal-Ukrajna mir-Russja żiedet b’mod drammatiku l-kumplessità ma’ sitwazzjoni diġà diffiċli ekonomikament u soċjalment. Madankollu, l-urġenza klimatika ma tistax tiġi sospiża. Kwalunkwe miżura speċjali adottata trid tkun eċċezzjonali u limitata fiż-żmien, u l-Unjoni Ewropea jeħtieġ li taċċellera t-tfassil mill-ġdid tal-politika tagħha dwar l-enerġija u l-klima biex tindirizza x-xokkijiet fuq terminu qasir filwaqt li tavvanza lejn id-dekarbonizzazzjoni inevitabbli tas-soċjetajiet. L-Ewropa trid tkun minn ta’ quddiem fl-azzjoni klimatika, filwaqt li tnaqqas id-distakki bejn l-ambizzjoni u l-miżuri ta’ politika.

Ir-riżoluzzjoni mħejjija mill-membri tal-Grupp Ad Hoc tistieden lill-istituzzjonijiet u lill-gvernijiet tal-UE biex iżidu l-ambizzjoni klimatika, f’konformità max-xjenza u l-informazzjoni xjentifika, u jpoġġi enfasi partikolari fuq ir-rwol tas-soċjetà ċivili organizzata fl-aċċellerazzjoni tal-azzjoni klimatika. Ir-reżiljenza soċjali tista’ tissaħħaħ biss billi tingħata s-setgħa lis-soċjetà ċivili, lill-atturi soċjali u lill-movimenti fil-livell taċ-ċittadini.

*Aħna l-aħħar ġenerazzjoni li tista’ twaqqaf it-tibdil fil-klima, u l-KESE, bħala l-vuċi tas-soċjetà ċivili Ewropea, għandu jaqdi rwol ewlieni fil-promozzjoni ta’ dawn it-trasformazzjonijiet lejn soċjetajiet newtrali f’termini ta’ emissjonijiet tal-karbonju, inklużivi u soċjalment ġusti.*

**RAKKOMANDAZZJONIJIET TA’ POLITIKA TAL-KUMITAT EKONOMIKU U SOĊJALI EWROPEW:**

***Navvanzaw l-ambizzjoni klimatika biex tiġi indirizzata l-emerġenza klimatika u tittejjeb l-azzjoni tal-klima tal-UE***

Bħala l-leħen tas-soċjetà ċivili organizzata fl-Ewropa, li qed taġixxi fil-kapaċità ta’ korp konsultattiv għall-Parlament Ewropew, il-Kunsill u l-Kummissjoni u bħala parti mill-komunità ta’ soċjetà ċivili globali,

1. il-Kumitat Ekonomiku u Soċjali Ewropew (KESE) josserva li l-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) ġiet adottata 30 sena ilu bl-għan aħħari *l*i tikseb l-istabilizzazzjoni ta’ konċentrazzjonijiet tal-gassijiet serra fl-atmosfera fuq livell li għandu jipprevjeni interferenza antropoġenika perikoluża mas-sistema klimatika(Artikolu 2) u li dan l-għan ma nkisibx;
2. jirrimarka li l-Ftehim ta’ Pariġi fl-2015 mexxiena lkoll mill-għan kwalitattiv tal-Konvenzjoni dwar il-Klima – biex jipprevjeni interferenza mal-klima – għal mira kwantitattiva, li hija ż-żieda tat-temperatura medja globali tinżamm sew taħt iż-2°C ’il fuq mil-livelli preindustrijali u jiġu segwiti sforzi biex tiġi llimitata ż-żieda tat-temperatura sa 1,5°C ’il fuq mil-livelli preindustrijali[[1]](#footnote-2);
3. jenfasizza li l-għan ta’ 1,5°C mhux se jkun biżżejjed biex jiġu evitati l-konsegwenzi drammatiċi tat-tibdil fil-klima. Kif turi l-evidenza, it-tibdil fil-klima diġà qed jibdel kull reġjun madwar il-globu. L-għargħar, in-nixfiet, il-maltempati, in-nirien u l-mewġiet ta’ sħana qed jiżdiedu esponenzjalment, b’effetti soċjali devastanti u impatt ekonomiku ta’ biljuni kull sena[[2]](#footnote-3);
4. jenfasizza li qed ngħixu f’emerġenza klimatika u li m’għandniex naqtgħu qalbna rigward l-Artikolu 2 tal-Konvenzjoni minkejja li, attwalment, l-UNFCCC qed tonqos milli tikseb ir-riżultati mixtieqa;
5. huwa konvint sew li deċiżjonijiet ta’ politika għandhom iwieġbu għax-xjenza u l-informazzjoni xjentifika, u jirrimarka li l-IPCC stabbilixxa parametri referenzjarji ċari: l-emissjonijiet għandhom jilħqu l-quċċata l-iktar tard sa qabel l-2025[[3]](#footnote-4) u d-dinja għandha taqta’ l-emmissjonijiet b’45 % taħt il-livelli tal-2010 sal-2030 biex tibqa’ ħajja l-possibiltà tal-1,5°C;
6. jirrikonoxxi li l-invażjoni tal-Ukrajna mir-Russja żiedet ma’ sitwazzjoni diġà diffiċli kkaratterizzata minn inflazzjoni, prezzijiet għoljin tal-enerġija u tal-ikel u nuqqasijiet possibbli tal-enerġija, b’impatt aħrax fuq il-ħajja taċ-ċittadini, u sfidi soċjali u ekonomiċi severi, tal-anqas fuq terminu qasir. Il-KESE jemmen li s-sitwazzjoni attwali tqajjem saħansitra iktar l-urġenza tal-azzjoni klimatika Ewropea, u li **s-sitwazzjoni ġeopolitika l-ġdida ssaħħaħ il-ħtieġa li l-UE taċċellera t-tfassil mill-ġdid tal-politika tagħha dwar l-enerġija u l-klima**;
7. huwa konvint li l-**Patt Ekoloġiku Ewropew jeħtieġ jiġi msaħħaħ** biex jinkiseb l-għan ta’ dekarbonizzazzjoni tal-ekonomija, jiġu mnaqqsa iktar dipendenzi esterni, tiġi żgurata r-reżiljenza u tiġi mtejba t-tranżizzjoni ġusta, u li derogi eċċezzjonali għal miri maqbula jistgħu jingħataw biss għal perjodu limitat[[4]](#footnote-5); u jemmen li l-iżvilupp ta’ awtonomija strateġika miftuħa għandu jiżgura dipendenzi mnaqqsa fl-enerġija, materja prima kritika u l-ikel;
8. iħeġġeġ lill-**UE biex tieħu rwol ta’ tmexxija** u jappella lill-Kummissjoni Ewropea u lill-Istati Membri tal-UE biex **jaġġornaw il-kontribut stabbilit fil-livell nazzjonali (NDC)** wara l-Patt Klimatiku ta’ Glasgow; jappella għal distribuzzjoni globali ġusta bbażata fl-ekwità, ir-responsabbiltà storika u l-kapaċità;
9. jilqa’ d-deċiżjonijiet tal-Parlament Ewropew dwar l-ETS[[5]](#footnote-6) u l-bjar tal-karbonju[[6]](#footnote-7), li jirriżultaw f’żieda żgħira fil-mira tat-tnaqqis tal-emissjonijiet tal-UE li, għalkemm mhux bżżejjed, tikkostitwixxi sejħa biex jiżdiedu l-NDCs tal-UE;
10. jesprimi t-tħassib dwar il-fatt li ħafna mill-pajjiżi ħabbru pjani fuq terminu twil immirati lejn il-kisba tan-newtralità klimatika sal-2050 jew l-2060 li mhumiex appoġġjati bi pjani fuq terminu qasir jew medju proporzjonat, u għalhekk jappella lill-Kummissjoni Ewropea biex **tintensifika l-isforzi ta’ diplomazija tal-UE** dwar il-promozzjoni tal-adozzjonital-oqfsa tal-politika bħall-Patt Ekoloġiku Ewropew mill-komunità internazzjonali, u tkun lesta li tappoġġja dan l-isforz billi taħdem ma’ organizzazzjonijiet tas-soċjetà ċivili madwar id-dinja kollha, permezz tal-Aġenda 2030 u l-għanijiet tal-iżvilupp sostenibbli bħala kumpass għas-snin deċiżivi li ġejjin;
11. jitlob lill-UE tiżviluppa iktar approċċi settorjali għal miżuri personalizzati jew “ċentri tal-klima” li jistgħu jiġu żviluppati fost il-pajjiżi bl-iktar programmi ta’ azzjoni dwar il-klima ambizzjużi biex tiġi mħeġġa azzjoni iktar mgħaġġla fuq in-naħa ta’ nazzjonijiet oħra – l-implimentazzjoni tal-Mekkaniżmu ta’ Aġġustament tal-Karbonju fil-Fruntieri (CBAM) tista’ tkun għodda għal dan;
12. iqis li hija meħtieġa azzjoni deċiżiva u definita b’mod ċar biex l-Artikolu 6 tal-Ftehim ta’ Pariġi jsir operattiv u titlesta l-ġabra ta’ regoli għall-Ftehim ta’ Pariġi, li tistabbilixxi qafas għall-kooperazzjoni internazzjonali volontarja għall-pajjiżi biex inaqqsu l-emissjonijiet biex jissodisfaw il-wegħdiet tagħhom, filwaqt li jiġu evitati wħud mill-problemi li jikkonċernaw l-għadd doppju jew ir-riskju ta’ krediti foloz għat-tnaqqis tal-emissjonijiet;

***Ir-rieżami tal-mudell ekonomiku attwali tagħna biex jiġu indirizzati b’mod effettiv il-mitigazzjoni u l-adattament, u jiġi żgurat aċċess adegwat b’rabta mal-finanzjament għall-klima***

1. jenfasizza li biex tiġi aċċellerata t-tranżizzjoni lejn soċjetà newtrali għall-klima, jeħtieġ li **nwettqu rieżami tal-mudell ekonomiku attwali tagħna** biex jiġi maħsub mill-ġdid il-mod li bih nikkonsmaw u nipproduċu u l-mod li bih nivvalutaw is-suffiċjenza, u jappella lill-UE biex tipproponi viżjoni ġdida ta’ prosperità għall-bnedmin u għall-pjaneta bbażata fuq il-prinċipji ta’ sostenibbiltà ambjentali, id-dritt għal ħajja deċenti u l-protezzjoni tal-valuri soċjali[[7]](#footnote-8);
2. jipproponi **qafas ta’ governanza ġdid** biex jiġu żviluppati dawn it-tibdiliet trasformattivi u jħeġġeġ lill-gvernijiet u lill-awtoritajiet reġjonali joħolqu **Kummissjonijiet ta’ Tranżizzjoni Ġusta** biex jippermettu lill-imsieħba soċjali u lill-organizzazzjonijiet tas-soċjetà ċivili, inklużi l-organizzazzjonijiet taż-żgħażagħ, jipprovdu rakkomandazzjonijiet u biex jinnegozjaw u jiżviluppaw pjani ta’ tranżizzjoni ġusta nazzjonali u reġjonali[[8]](#footnote-9); iqis li l-inizjattivi eżistenti biex jindirizzaw l-isfidi soċjali tat-trasformazzjoni ekoloġika baqgħu frammentati[[9]](#footnote-10);
3. jemmen li l-bidla rapida lejn ekonomija dekarbonizzata se tinvolvi sfidi kbar għaċ-ċittadini, il-ħaddiema, il-kumpaniji u r-reġjuni, speċjalment dawk li huma iktar dipendenti minn setturi u industriji li jużaw ħafna l-karbonju[[10]](#footnote-11) u li l-**NDCs għandhom jinkludu wkoll it-twettiq ta’ mmappjar granulari** u analiżi tal-impatti li t-tranżizzjoni se jkollha fuq l-impjieg u l-ħiliet fil-pajjiż, is-sottoreġjuni u s-setturi, inklużi fuq sottokuntratturi u ktajjen tal-valur downstream, **akkumpanjati minn pjani fil-livell nazzjonali għall-impjiegi u strateġiji ta’ tranżizzjoni ġusta**[[11]](#footnote-12), ibbażati fuq il-prinċipju tal-ILO ta’ tranżizzjoni ġusta; għalhekk, japprova l-proposta mill-Konferenza dwar il-Futur tal-Ewropa[[12]](#footnote-13) biex tiġi żgurata tranżizzjoni ġusta, li tipproteġi lill-ħaddiema u lill-impjiegi permezz ta’ finanzjament adatt għat-tranżizzjoni u għal iktar riċerka;
4. jenfasizza li r-responsabbiltà tas-settur privat biex jintlaħaq l-għan tad-dekarbonizzazzjoni se tirrikjedi t-trasformazzjoni rapida tas-sistemi fuq skala mingħajr preċedent, u jirrimarka li s-settur privat għandu rwol kruċjali x’jaqdi fil-proċess;
5. jirrikonoxxi l-isforzi numerużi u varjati li saru minn kumpaniji u imprendituri madwar l-UE biex jiġu żviluppati soluzzjonijiet kummerċjali biex itaffu u jadattaw għall-isfidi relatati mat-tibdil fil-klima, u jemmen li mudelli kummerċjali innovattivi u responsabbli għandhom jitrattaw it-tibdil fil-klima billi jiffukaw fuq miri ta’ sostenibbiltà li jistgħu jitkejlu, inkluż l-użu mnaqqas tal-ilma, tal-enerġija jew tal-kimiċi;
6. huwa mħasseb li t-tnaqqis tal-emissjonijiet tal-gassijiet serra fl-UE ġej b’żieda fl-emissjonijiet barra l-pajjiż biex jiġi ssodisfat il-konsum tal-UE, li jiġġenera **effetti kollaterali tal-gassijiet serra**[[13]](#footnote-14), u jikkunsidra li l-approċċ tal-inventarju tal-gassijiet serra tal-UE jeħtieġ jintegra l-emmissjonijiet tal-gasijiet serra assoċjati ma’ prodotti importati, li d-diżakkoppjar tal-progress soċjoekonomiku minn impatti domestiċi u importati negattivi fuq il-klima u l-bijodiversità għandu jsir prijorità, u li s-CBAM huwa miżura ta’ appoġġ biex jinkiseb dan il-għan;
7. jinnota li **t-telf tal-bijodiversità u t-tibdil fil-klima jsaħħu lil xulxin b’mod reċiproku**, kif enfasizzat mill-komunità xjentifika, jappella għal approċċ olistiku għall-azzjoni ambjentali li jindirizza r-rabtiet bejn it-telf tal-bijodiversità u t-tibdil fil-klima, u jipproponi reviżjoni u żieda fid-daqs taż-żoni protetti u l-isforzi biex jiġu protetti r-riżorsi naturali li fadal skont l-Istrateġija tal-UE għall-Bijodiversità għall-2030[[14]](#footnote-15);
8. huwa mħasseb bil-fatt li l-impatt tat-tibdil fil-klima qed jaffettwa b’mod sproporzjonat lill-iktar nies vulnerabbli u li l-komunitajiet li huma l-inqas responsabbli għall-emissjonijiet globali qed jaffaċċjaw l-agħar impatti u mhux dejjem ikollhom ir-riżorsi biex ilaħħqu;
9. **jirrimarka li l-azzjoni għall-adattament** qed issir iktar u iktar kritika hekk kif avvenimenti abnormali tal-klima jimmultiplikaw, u li huwa essenzjali li jiġu antiċipati aħjar impatti tat-tibdil fil-klima, jisħaq li l-Ftehim ta’ Pariġi jenfasizza l-importanza ta’ proċessi ta’ ppjanar ta’ adattament fuq livell nazzjonali billi jimpenja lill-pajjiżi kollha biex jirrappurtaw il-progress li jsir, u jħeġġeġ li l-inklużività tiġi ssemplifikata biex jiġi evitat it-tisħiħ tal-inugwaljanzi eżistenti;
10. jappella għal żieda fil-kontribuzzjonijiet totali tal-finanzjament tal-klima mill-pajjiżi żviluppati, b’**“enfasi ugwali” fuq il-finanzjament tal-mitigazzjoni u l-adattament**, peress li, mingħajr finanzi addizzjonali għall-adattament, l-ippjanar u l-implimentazzjoni tal-adattament se jkunu limitati, partikolarment f’pajjiżi li qed jiżviluppaw; jappella biex jittieħdu iktar passi biex jiġi żgurat li dan il-prinċipju jkun sostnut, peress li l-mitigazzjoni tissalvagwardja lil ġenerazzjonijiet futuri minn aggravazzjoni tal-kriżi klimatika, filwaqt li l-adattament jissalvagwardja lil ġenerazzjonijiet attwali u futuri minn avvenimenti ta’ temp estrem ikkawżati minn tibdil fil-klima diġà eżistenti[[15]](#footnote-16), u jfakkar li l-finanzjament għall-adattament tat-tibdil fil-klima attwalment jammonta għal 25 % biss tal-finanzi tal-klima globali u li l-impenji preċedenti dwar kif il-finanzi tal-adattament se jiżdiedu għal 40 % sal-2025 mhux qed jintlaħqu[[16]](#footnote-17);
11. jilqa’ l-kontribuzzjoni tal-Kummissjoni ta’ EUR 100 miljun għall-**Fond ta’ Adattament**, filwaqt li jħeġġeġ lill-Istati Membri tal-UE biex jirduppjaw il-finanzi għall-adattament mil-livelli tal-2019 sal-2025, u jappella għal sforzi addizzjonali biex jissodisfaw il-Pjan ta’ Twettiq b’mira ta’ USD 100 biljun; jenfasizza l-fatt li bħalissa m’hemm l-ebda faċilità ta’ finanzjament globali biex jiġi appoġġjat l-irkupru mit-telf u l-ħsara li jsofru minnhom dawn in-nies u jħeġġeġ lill-Istati Membri tal-UE u l-Kummissjoni biex jimpenjaw ruħhom f’**“faċilità għat-telf u l-ħsara”** biex jissewwew il-konsegwenzi tat-tibdil fil-klima;
12. jemmen li, bħala parti mill-azzjoni għall-ġustizzja klimatika, il-gvernijiet u l-istituzzjonijiet tal-UE għandhom jiżviluppaw **politika ta’ migrazzjoni u ażil Ewropea li tħares ’il quddiem u komprensiva** li tipprovdi ħarsien għal persuni li ċċaqalqu minħabba l-klima, billi tibda bir-rikonoxximent formali ta’ refuġjati minħabba l-klima;

***L-ispinta għal azzjoni settorjali effettiva biex tinkiseb newtralità klimatika***

1. jenfasizza li l-**ekonomija ċirkolari** u l-bijoekonomija huma faċilitaturi biex tiġi żviluppata viżjoni ġdida ta’ prosperità għan-nies, u jeħtieġ li jiġu aċċellerati iktar[[17]](#footnote-18), filwaqt li jirrimarka li l-istrateġiji tal-ekonomija ċirkolari implimentati fis-setturi u n-nazzjonijiet għandhom il-potenzjal li jnaqqsu l-emissjonijiet tal-gassijiet serra globali b’39 %[[18]](#footnote-19), jesprimi t-tħassib li l-UE hija biss madwar 12 % ċirkolari minkejja l-proċess ta’ aġġornament leġiżlattiv kbir imniedi fl-2015 permezz tal-ewwel Pjan ta’ Azzjoni tal-UE dwar l-ekonomija ċirkolari u jemmen li iktar progress jista’ jinkiseb biss permezz tal-involviment tal-komponenti kollha tas-soċjetà ċivili, notevolment biex jingħelbu l-ostakli politiċi, kulturali, infrastrutturali, relatati mal-gvern u finanzjarji li fadal[[19]](#footnote-20);
2. jappella għal strateġiji ta’ tranżizzjoni għat-twaqqif ta’ **sistemi tal-ikel sostenibbli** sabiex jiġu integrati kif suppost fl-NDCs u jirrikonoxxi li, filwaqt li ħafna pajjiżi jsemmu l-potenzjal tal-mitigazzjoni u l-adattament tal-agrikoltura fl-NDCs tagħhom, huma ftit dawk li jistabbilixxu miri fir-rigward ta’ stadji oħra tas-sistema tal-ikel[[20]](#footnote-21), u jħallu opportunitajiet mhux sfruttati[[21]](#footnote-22); u jtenni r-rakkomandazzjonijiet tiegħu biex jiġu adottati politiki tal-ikel komprensivi, bħall-Istrateġija mill-Għalqa sal-Platt, inklużi miżuri dwar il-klima, u biex jiġi żgurat involviment strutturat ta’ partijiet interessati fil-katina tal-provvista tal-ikel[[22]](#footnote-23) u fil-livelli kollha tal-governanza, b’mod partikolari t-tqegħid tal-produtturi fil-qalba tal-istrateġiji agrikoli u l-involviment tagħhom fit-tfassil tal-politika;
3. jinsab imħasseb dwar is-sitwazzjoni tal-Afrika, li kkontribwiet inqas minn 4 % tal-emissjonijiet globali iżda tispikka b’mod sproporzjonat bħala wieħed mir-reġjuni l-iktar vulnerabbli fid-dinja u, **minħabba li l-COP27 ser isseħħ fl-Afrika, jagħmel talba ċara lill-UE biex tagħti prijorità lir-riżorsi finanzjarji, tekniċi u ta’ bini tal-kapaċità għall-Afrika** biex tappoġġja l-impenn tal-kontinent fil-COP21 ta’ Pariġi, u biex tqis il-fatt li l-biċċa l-kbira tal-Kontributi Stabbiliti fil-Livell Nazzjonali (NDCs) tal-Afrika fihom miri ta’ mitigazzjoni u adattament li huma kundizzjonali fuq l-għoti ta’ appoġġ internazzjonali adegwat, li jqajjem dubji dwar il-protezzjoni ta’ ekosistemi ta’ konservazzjoni ta’ valur għoli bħall-foresti jew is-savannahs, u l-estrazzjoni tal-fjuwils fossili;
4. jappella għal waqfa immedjata għas-**sussidji fuq il-fjuwils fossili**, jilqa’ l-komunikazzjoni dwar REPowerEU, għaliex tippreżenta soluzzjonijiet konformi mal-għanijiet tal-Patt Ekoloġiku u tal-Unjoni tal-Enerġija Ewropea[[23]](#footnote-24)[[24]](#footnote-25), u jemmen li l-gvernijiet jeħtieġ li jipprovdu qafas għall-investiment f’teknoloġiji rivoluzzjonarji f’oqsma bħall-effiċjenza fl-enerġija u l-produzzjoni ta’ enerġija rinnovabbli, permezz ta’ appoġġ għar-riċerka, l-innovazzjoni u l-iżvilupp, u dik ir-regolamentazzjoni għandha tiġi ddisinjata biex tippermetti u tagħti s-setgħa lill-iżvilupp u l-adozzjoni mis-suq ta’ teknoloġiji ġodda, inklużi miżuri orjentati lejn id-domanda biex jinħolqu swieq ewlenin u jingħataw inċentivi għall-konsum ta’ prodotti b’livell baxx ta’ emissjonijiet tal-karbonju[[25]](#footnote-26);
5. jilqa’ soluzzjonijiet diġitali li jippermettu l-protezzjoni ambjentali u t-trasformazzjoni tas-sostenibbiltà fit-trasport, fis-sistemi tal-enerġija, fil-bini, fl-agrikoltura u setturi oħrajn iżda **jinnota wkoll li d-diġitalizzazzjoni ġenerali s’issa ma kkontribwietx għal tnaqqis fid-domanda tal-enerġija u l-emissjonijiet tal-karbonju**, u għalhekk jenfasizza l-bżonn ta’ politiki ta’ appoġġ biex jiġu mmitigati r-rikorrenza u l-effetti ta’ induzzjoni[[26]](#footnote-27);
6. jenfasizza li t-tibdil fil-klima għandu wkoll riperkussjonijiet serji għall-kumpaniji, b’mod partikolari l-SMEs, bħall-interruzzjoni ta’ ktajjen tal-provvista u ħsara lis-siti tal-produzzjoni minħabba l-fenomenu ta’ temp estrem, u kultant jisfurzawhom jagħmlu tibdil li jiswa ħafna flus lill-mudelli ta’ negozju u operazzjoni tagħhom, kif ukoll investimenti biex ilaħħqu mar-rekwiżiti regolatorji jew rekwiżiti oħrajn; huwa tal-fehma li **dawk li jkunu fost l-ewwel li jadottaw mudelli ta’ negozju sostenibbli għandhom jiġu appoġġjati** biex jiġi żgurat li l-innovazzjoni tagħhom ma twassalx għal żvantaġġ kompetittiv;
7. jenfasizza li l-appoġġ għas-settur privat irid jirrispetta l-prinċipji ta’ aċċess ekwu għall-għodod ta’ finanzjament għall SMEs u għandu jkun ibbażat biss fuq l-għanijiet tal-klima[[27]](#footnote-28), u li se jkun meħtieġ xogħol estensiv fost il-ktajjen tal-valur u kollaborazzjoni transettorjali;
8. jikkunsidra li l-armonizzazzjoni u l-istandardizzazzjoni huma punti prinċipali biex tinkiseb skalabbiltà ta’ soluzzjonijiet madwar l-industrija kollha permezz ta’ teknoloġija, titjib ta’ ħiliet u regolamentazzjoni li għandhom jiġu appoġġjati mill-gvernijiet tal-UE fil-livell internazzjonali, u li se tkun ta’ importanza ewlenija għall-SMEs b’mod partikolari biex jagħlu mod li l-istrumenti ta’ akkumpanjament u ta’ tisħiħ tal-kapaċitajiet jissodisfaw rekwiżiti ġodda u jiżdied l-aċċess għas-suq fl-UE;

***It-tisħiħ tas-soċjetà ċivili biex tiġi aċċellerata l-azzjoni klimatika u appell għal qafas ta’ governanza ġdid***

1. jenfasizza li l-iskala ta’ azzjoni meħtieġa teħtieġ politiki integrati u fuq diversi livelli u soluzzjonijiet transettorjali b’involviment ġenwin tas-soċjetà ċivili, u għalhekk jipproponi **qafas ta’ governanza ġdid** biex jiġu żviluppati dawn il-bidliet trasformattivi;
2. jikkunsidra li, **fuq livell tal-post tax-xogħol**, dan il-qafas ta’ governanza ġdid għandu jiggarantixxi d-djalogu soċjali billi jiġu żgurati d-drittijiet u l-parteċipazzjoni tal-ħaddiema u t-tisħiħ ta’ ftehimiet kollettivi;
3. jikkunsidra li għandu jissaħħaħ ukoll **djalogu usa’**, bis-saħħa tal-kontribut tar-reġjuni, atturi rurali u bliet, imsieħba soċjali, kooperattivi u soċjetà ċivili, biex tiġi żgurata ġustizzja soċjali u kredibbiltà, u biex tingħata tifsira speċifika għall-impenn li ħadd ma jitħalla jibqa’ lura[[28]](#footnote-29). Pereżempju, l-iffaċilitar ta’ approċċi tal-prosumatur jista’ jgħaġġel it-tranżizzjoni għal sistema tal-enerġija iktar nadifa, joħloq mudelli ekonomiċi ġodda, u jgħin biex jiġu protetti l-iktar gruppi vulnerabbli fis-soċjetajiet tagħna, milli jkunu, pereżempju, maqtugħin mis-sħana, id-dawl u t-teknoloġija informatika;
4. huwa konvint bis-sħiħ li **l-inizjattivi minn isfel għal fuq u fil-livell taċ-ċittadini jeħtieġ li jkunu verament appoġġjati u mħeġġa** biex jaċċelleraw il-mitigazzjoni u l-adattament tat-tibdil fil-klima u tissaħħaħ ir-reżiljenza soċjali, b’hekk jinħoloq il-potenzjal ta’ kultura ta’ kooperazzjoni u soluzzjonijiet minn isfel għal fuq; u jemmen li hemm ħtieġa ugwali u essenzjali biex isir iktar investiment fl-innovazzjoni soċjali biex jiġu integrati l-bidliet kulturali u tas-soċjetà meħtieġa biex il-protezzjoni tal-klima tiġi integrata fil-ħajja ta’ kuljum tan-negozji, l-awtoritajiet pubbliċi u l-unitajiet domestiċi;
5. jemmen li l-**ġeneru** m’għandux jiġi indirizzat bħala kwistjoni separata u iżolata iżda għandu jitqies bħala fundamentali biex **jiġu evitati miżuri u politiki li ma jqisux il-kwistjonijiet tal-ġeneru**. It-tibdil fil-klima m’għandux l-istess impatt fuq it-taqsimiet kollha tal-popolazzjoni, u l-politiki dwar it-tibdil fil-klima, jekk ma jkunux iddisinjati sew, jipperpetwaw dawn l-inġustizzji u l-iżbilanċi. Pereżempju, il-parteċipazzjoni inugwali tan-nisa fil-proċessi tat-teħid tad-deċiżjonijiet u s-swieq tax-xogħol iżżid l-inugwaljanzi u sikwit tipprevjeni lin-nisa milli jikkontribwixxu bis-sħiħ fl-ippjanar, fit-tfassil tal-politiki u fl-implimentazzjoni relatati mal-klima[[29]](#footnote-30);
6. huwa konvint li l-**involviment taż-żgħażagħ** iktar b’saħħtu fil-proċessi tat-teħid tad-deċiżjonijiet, mill-abbozzar ta’ proposti u inizjattivi leġiżlattivi sal-implimentazzjoni, il-monitoraġġ u s-segwitu, se jqis bl-aħjar mod id-dimensjoni interġenerazzjonali ta’ dawn il-bidliet[[30]](#footnote-31). Huwa għalhekk li sa mill-2021, il-KESE beda jinkludi delegat żagħżugħ fid-delegazzjoni tal-UE uffiċjali għal-laqgħat tal-COP tal-UNFCCC, u huwa impenjat li jamplifika l-ilħna taż-żgħażagħ u l-organizzazzjonijiet taż-żgħażagħ fi ħdan ix-xogħol tal-Kumitat; il-KESE jirrakkomanda ħafna li partijiet u partijiet interessati oħra jadottaw approċċ simili;
7. jirrikonoxxi r-rwol tan-**nies indiġeni** fuq quddiem nett tat-tibdil fil-klima – in-nies indiġeni jamministraw ’il fuq minn 80 % tal-bijodiversità li fadal tal-pjaneta[[31]](#footnote-32); jilqa’ l-involviment dejjem jikber ta’ nies indiġeni fil-politika tal-klima u jħeġġeġ lill-partijiet biex jinvolvuhom b’mod attiv fl-implimentazzjoni tal-azzjoni klimatika;
8. il-KESE jimpenja ruħu li jwettaq azzjonijiet biex jiġu implimentati r-rakkomandazzjonijiet ta’ politika msemmija hawn fuq.

Brussell, 26 ta’ Ottubru 2022

Christa SCHWENG

Il-President tal-Kumitat Ekonomiku u Soċjali Ewropew

\_\_\_\_\_\_\_\_\_\_\_\_\_

1. [Il-Ftehim ta’ Pariġi](https://unfccc.int/sites/default/files/resource/parisagreement_publication.pdf) (mhux disponibbli bil-Malti). [↑](#footnote-ref-2)
2. Abbażi ta’: [Economic losses from weather and climate-related extremes in Europe reached around half a trillion euros over past 40 years – European Environment Agency](https://www.eea.europa.eu/highlights/economic-losses-from-weather-and) (It-telf ekonomiku minn estremitajiet b’rabta mat-temp u mal-klima fl-Ewropa laħaq madwar nofs triljun euro matul dawn l-aħħar 40 sena – Aġenzija Ewropea għall-Ambjent – mhux disponibbli bil-Malti); [New report: World counts the cost of a year of climate breakdown – UK charity fighting global poverty | Christian Aid | Media Centre](https://mediacentre.christianaid.org.uk/counting-the-cost/) (Rapport ġdid: id-dinja tagħmel il-kont ta’ sena disturbi klimatiċi | Christian Aid | Media Centre – mhux disponibbli bil-Malti); [The Costs of Extreme Weather Events Caused by Climate Change – CMCC](https://www.cmcc.it/lectures_conferences/the-costs-of-extreme-weather-events-caused-by-climate-change#:~:text=We%20estimate%20that%20climate%20change,such%20as%20DICE%20and%20FUND.) (L-ispejjeż tal-Avvenimenti Meteoroloġiċi Estremi kkawżati mit-Tibdil fil-Klima – CMCC – mhux disponibbli bil-Malti); [Billion-Dollar Weather and Climate Disasters | National Centers for Environmental Information (NCEI) (noaa.gov)](https://www.ncei.noaa.gov/access/billions/) (Diżastri tat-Temp u tal-Klima ta’ Biljuni ta’ Dollari | National Centers for Environmental Information – mhux disponibbli bil-Malti). [↑](#footnote-ref-3)
3. [Climate Change 2022: Mitigation of Climate Change | IPCC](https://www.ipcc.ch/report/ar6/wg3/) (It-Tibdil fil-Klima 2022: Il-Mitigazzjoni tat-Tibdil fil-klima | IPCC – mhux disponibbli bil-Malti). [↑](#footnote-ref-4)
4. Riżoluzzjoni tal-KESE dwar [Il-gwerra fl-Ukrajna u l-impatt ekonomiku, soċjali u ambjentali tagħha](https://www.eesc.europa.eu/mt/documents/resolution/war-ukraine-and-its-economic-social-and-environmental-impact) [↑](#footnote-ref-5)
5. [Tibdil fil-klima: Il-Parlament jinsisti għal azzjoni tal-UE aktar rapida u għall-indipendenza enerġetika](https://www.europarl.europa.eu/news/mt/press-room/20220616IPR33219/klima-il-pe-jinsisti-ghal-azzjoni-aktar-rapida-u-indipendenza-energetika) [↑](#footnote-ref-6)
6. [Fit for 55: Parliament agrees to higher EU carbon sink ambitions by 2030](https://www.europarl.europa.eu/news/mt/press-room/20220603IPR32133/fit-for-55-parliament-agrees-to-higher-eu-carbon-sink-ambitions-by-2030) (“Lesti għall-mira ta’ 55 %”: Il-Parlament jaqbel ma’ ambizzjonijiet ogħla tal-bjar tal-karbonju tal-UE sal-2030 – mhux disponibbli fil-Malti). [↑](#footnote-ref-7)
7. Opinjoni tal-KESE dwar *L-ekonomija sostenibbli li neħtieġu*, [ĠU C 106, 31.3.2020, p. 1](https://eur-lex.europa.eu/legal-content/MT/TXT/PDF/?uri=CELEX:52019IE2316#&from=MT). [↑](#footnote-ref-8)
8. Opinjoni tal-KESE dwar *“Lesti għall-mira ta’ 55 %”: Nilħqu l-mira klimatika tal-UE għall-2030 fi triqitna lejn in-newtralità klimatika*,[ĠU C 275, 18.7.2022, p. 101](https://eur-lex.europa.eu/legal-content/MT/TXT/?uri=CELEX:52021AE5481) [↑](#footnote-ref-9)
9. Opinjoni tal-KESE dwar [*Djalogu soċjali fi ħdan it-tranżizzjoni ekoloġika*](https://www.eesc.europa.eu/mt/our-work/opinions-information-reports/opinions/social-dialogue-within-green-transition) *(għadha ma ġietx ippubblikata fil-ĠU)*. [↑](#footnote-ref-10)
10. Opinjoni tal-KESE dwar *“Lesti għall-mira ta’ 55 %”: Nilħqu l-mira klimatika tal-UE għall-2030 fi triqitna lejn in-newtralità klimatika*, [ĠU C 275, 18.7.2022, p. 101](https://eur-lex.europa.eu/legal-content/MT/TXT/?uri=CELEX:52021AE5481)[.](https://www.eesc.europa.eu/mt/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-11)
11. Opinjoni tal-KESE dwar *“Lesti għall-mira ta’ 55 %”: Nilħqu l-mira klimatika tal-UE għall-2030 fi triqitna lejn in-newtralità klimatika*, [ĠU C 275, 18.7.2022, p. 101](https://eur-lex.europa.eu/legal-content/MT/TXT/?uri=CELEX:52021AE5481)[.](https://www.eesc.europa.eu/mt/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-12)
12. [Conference on the Future of Europe – Recommendations adopted by the European Citizens' Panel](https://prod-cofe-platform.s3.eu-central-1.amazonaws.com/yrxmcjurtxgv7ststz3rsqtxiubh) (Konferenza dwar il-Futur tal-Ewropa – Rakkomandazzjonijiet adottati mill-Panel taċ-Ċittadini Ewropej – mhux disponibbli bil-Malti). [↑](#footnote-ref-13)
13. [2021 Europe Sustainable Development Report - SDSN Europe (Rapport dwar l-Iżvilupp Sostenibbli fl-Ewropa 2021) - SDSN Europe](https://sdsn.eu/2021-europe-sustainable-development-report/) [↑](#footnote-ref-14)
14. Opinjoni tal-KESE (NAT/841) li għadha għaddejja dwar [*Il-miri għar-restawr tan-natura skont l-Istrateġija tal-UE għall-Bijodiversità*](https://www.eesc.europa.eu/en/our-work/opinions-information-reports/opinions/nature-restoration-targets-under-eu-biodiversity-strategy) [↑](#footnote-ref-15)
15. Opinjoni tal-KESE dwar *L-Istrateġija l-ġdida tal-UE dwar l-Adattament għat-Tibdil fil-Klima*, [ĠU C 374, 16.9.2021, p. 84](https://eur-lex.europa.eu/legal-content/MT/TXT/?uri=uriserv:OJ.C_.2021.374.01.0084.01.MLT&toc=OJ:C:2021:374:TOC). [↑](#footnote-ref-16)
16. [António Guterres: 50% of All Climate Finance Needed for Adaptation | UNFCCC](https://unfccc.int/news/antonio-guterres-50-of-all-climate-finance-needed-for-adaptation) (António Guterres: 50 % tal-Finanzjament Kollu għall-Klima huwa Meħtieġ għall-Adattament | UNFCCC – mhux disponibbli bil-Malti). [↑](#footnote-ref-17)
17. Opinjoni tal-KESE dwar *L-iżvilupp ta’ sinerġiji fi pjani direzzjonali differenti għal ekonomija ċirkolari*, [ĠU C 14, 15.1.2020, p. 29](https://eur-lex.europa.eu/legal-content/MT/TXT/?uri=uriserv:OJ.C_.2020.014.01.0029.01.MLT&toc=OJ:C:2020:014:TOC%23) [↑](#footnote-ref-18)
18. Circularity Gap Report 2021 [Climate Change Mitigation through the Circular Economy](https://assets.website-files.com/5d26d80e8836af2d12ed1269/61657f127a13715bb8744ec3_Climate%20Change%20Mitigation%20Through%20the%20Circular%20Economy%20-%20STAP%20-%20report.pdf) (Rapport dwar id-Diskrepanza fiċ-Ċirkolarità 2021 – Mitigazzjoni tat-Tibdil fil-Klima permezz tal-Ekonomija Ċirkolari – mhux disponibbli bil-Malti). [↑](#footnote-ref-19)
19. Opinjoni tal-KESE dwar *L-Istrateġija l-ġdida tal-UE dwar l-Adattament għat-Tibdil fil-Klima*, [ĠU C 374, 16.9.2021, p. 84](https://eur-lex.europa.eu/LexUriServ/LexUriServ.do?uri=OJ:C:2021:374:SOM:MT:HTML). [↑](#footnote-ref-20)
20. [Enhancing NDCs For Food Systems - recommendations for decision-makers | NDC Action Project (unep.org)](https://www.unep.org/ndc/resources/report/enhancing-ndcs-food-systems-recommendations-decision-makers) (It-tisħiħ tal-NDCs għas-Sistemi tal-Ikel – rakkomandazzjonijiet għal dawk li jieħdu d-deċiżjonijiet | Proġett ta’ Azzjoni tal-NDC – mhux disponibbli bil-Malti). [↑](#footnote-ref-21)
21. Opinjoni tal-KESE dwar *Is-sigurtà alimentari u sistemi tal-ikel sostenibbli*, [ĠU C 194, 12.5.2022, p. 72](https://eur-lex.europa.eu/legal-content/MT/TXT/?uri=OJ%3AJOC_2022_194_R_0010) [↑](#footnote-ref-22)
22. Opinjoni tal-KESE dwar *Mill-għalqa sal-platt: strateġija sostenibbli dwar l-ikel*, [ĠU C 429, 11.12.2020, p. 268](https://eur-lex.europa.eu/legal-content/MT/TXT/?uri=CELEX:52020AE0994&qid=1663579304870) [↑](#footnote-ref-23)
23. Opinjoni tal-KESE dwar *Il-ġustizzja klimatika*, [ĠU C 81, 2.3.2018, p. 22](https://eur-lex.europa.eu/legal-content/MT/TXT/?uri=CELEX:52017IE1144&qid=1663579454681) u dwar *L-Istrateġija l-ġdida tal-UE dwar l-Adattament għat-Tibdil fil-Klima*, [ĠU C 374, 16.9.2021, p. 84](https://eur-lex.europa.eu/legal-content/MT/TXT/?uri=uriserv:OJ.C_.2021.374.01.0084.01.MLT&toc=OJ:C:2021:374:TOC) [↑](#footnote-ref-24)
24. Opinjoni tal-KESE dwar *REPowerEU: Azzjoni Ewropea Konġunta għal enerġija aktar affordabbli, sikura u sostenibbli*, , [ĠU C 323, 26.8.2022, p. 123](https://eur-lex.europa.eu/legal-content/MT/TXT/?uri=CELEX:52022AE1686&qid=1663579575615) [↑](#footnote-ref-25)
25. Opinjoni tal-KESE dwar *“Lesti għall-mira ta’ 55 %”: Nilħqu l-mira klimatika tal-UE għall-2030 fi triqitna lejn in-newtralità klimatika*,[ĠU C 275, 18.7.2022, p. 101](https://eur-lex.europa.eu/legal-content/MT/TXT/?uri=CELEX:52021AE5481) [↑](#footnote-ref-26)
26. Opinjoni tal-KESE dwar *Id-Diġitalizzazzjoni u s-Sostenibbiltà – status quo u l-ħtieġa għal azzjoni mill-perspettiva tas-soċjetà ċivili* [ĠU C 429, 11.12.2020, p. 187](https://eur-lex.europa.eu/legal-content/MT/TXT/?uri=CELEX:52020AE1918&qid=1663579809098) [↑](#footnote-ref-27)
27. Opinjoni tal-KESE dwar *“Lesti għall-mira ta’ 55 %”: Nilħqu l-mira klimatika tal-UE għall-2030 fi triqitna lejn in-newtralità klimatika*,[ĠU C 275, 18.7.2022, p. 101](https://eur-lex.europa.eu/legal-content/MT/TXT/?uri=CELEX:52021AE5481) [↑](#footnote-ref-28)
28. Opinjoni tal-KESE dwar *“Lesti għall-mira ta’ 55 %”: Nilħqu l-mira klimatika tal-UE għall-2030 fi triqitna lejn in-newtralità klimatika*,[ĠU C 275, 18.7.2022, p. 101](https://eur-lex.europa.eu/legal-content/MT/TXT/?uri=CELEX:52021AE5481) [↑](#footnote-ref-29)
29. [2020 Pocket Guide to Gender Equality under the UNFCCC – WEDO](https://wedo.org/2020-pocket-guide-to-gender-equality-under-the-unfccc/) (Gwida ta’ Referenza għall-Ugwaljanza bejn il-Ġeneri taħt il-UNFCCC – WEDO – mhux disponibbli bil-Malti). [↑](#footnote-ref-30)
30. Opinjoni tal-KESE (NAT/788) li għaddejja bħalissa dwar [*Lejn involviment strutturat min-naħa taż-żgħażagħ dwar il-klima u s-sostenibbiltà*](https://www.eesc.europa.eu/mt/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion) [↑](#footnote-ref-31)
31. [Indigenous peoples defend Earth's biodiversity – but they're in danger](https://www.nationalgeographic.com/environment/article/can-indigenous-land-stewardship-protect-biodiversity-) (Il-popli indiġeni jiddefendu l-bijodiversità tad-dinja – iżda jinsabu fil-periklu – mhux disponibbli bil-Malti). [↑](#footnote-ref-32)